ANC wil nuwe taalbeleid hê | Maroela Media
Die ANC wil seker maak dat die aanleer van ‘n Afrika-taal verpligtend in alle skole is.
“Ons praat oor die amptelike tale,” het Joe Phahla, voorsitter van die maatskaplike transformasie subkomitee, op die finale dag van die ANC se nasionale verkiesingskonferensie in Mangaung gesê. “Sodra dit beleid is, sal byvoorbeeld selfs ‘n skool in Waterkloof ‘n taal soos Tswana moet aanbied.”
Phahla sê die taal sal afhang van die gebied waar die skool geleë is. Sesotho sal byvoorbeeld in die Vrystaat aangeleer word.
Paul Mashatile sê geen besluit is geneem oor die verpligte sing van die volkslied in skole nie. “Ons wil die sing van die volkslied bevorder. Ons het dit nog nie verpligtend gemaak nie, maar in sommige skole word dit reeds daagliks gesing.” Mashatile het ook gesê die besluit is geneem dat die ANC die volledige volkslied voortaan by elke vergadering sal sing om die voorbeeld te stel.
Die komitee het ook besluit dat alle kulturele praktyke wat nie met die Wet op Menseregte ooreenstem nie, onwettig verklaar sal word. Dit sluit onder andere gedwonge huwelike in.